ΚΑΝΟΝΙΣΜΟΣ (ΕΟΚ) αριθ. 3530/92 ΤΗΣ ΕΠΙΤΡΟΠΗΣ της 7ης Δεκεμβρίου 1992 για την τροποποίηση του κανονισμού (ΕΟΚ) αριθ. 1799/76 περί λεπτομερειών εφαρμογής των ειδικών μέτρων για τους σπόρους λίνου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 569/76 του Συμβουλίου της 15ης Μαρτίου 1976 περί προβλέψεως ειδικών μέτρων για τους σπόρους λίνου (1), όπως τροποποιήθηκε τελευταία από τον κανονισμό (ΕΟΚ) αριθ. 2048/92 (2), και ιδίως το άρθρο 4 παράγραφος 5,

Εκτιμώντας:

ότι στο άρθρο 8 παράγραφος 1 του κανονισμού (ΕΟΚ) αριθ. 1799/76 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1923/92 (4), προβλέπεται ιδίως ότι οι παραγωγοί ελαιούχου λίνου υποβάλλουν κάθε χρόνο έως τις 20 Μαΐου το αργότερο, δήλωση για τις καλλιεργούμενες εκτάσεις με ποινή ολικής απώλειας της ενισχύσεως- ότι, λαμβάνοντας υπόψη τις απαιτήσεις που προκύπτουν από την αρχή της αναλογικότητας και της καλής λειτουργίας του καθεστώτος της εν λόγω ενισχύσεως, πρέπει να περιοριστούν οι επιπτώσεις που απορρέουν από μικρή υπέρβαση της προθεσμίας υποβολής της προαναφερθείσας δήλωσης-

ότι στο άρθρο 9 παράγραφος 1 του προαναφερθέντος κανονισμού προβλέπεται ήδη απώλεια της ενισχύσεως η οποία κατανέμεται ανάλογα με την καθυστέρηση σε περίπτωση καθυστερημένης υποβολής της δηλώσεως συγκομιδής και πρέπει, συνεπώς, να τροποποιηθεί η παράγραφος αυτή προκειμένου να ληφθεί υπόψη η κύρωση που επιβάλλεται στους εμπορευομένους που θα υποβάλλουν καθυστερημένα τη δήλωση των καλλιεργουμένων εκτάσεων για τον ελαιούχο λίνο ή στην περίπτωση του κλωστικού λίνου, εκείνη που προβλέπεται στο άρθρο 5 του κανονισμού (ΕΟΚ) αριθ. 1164/89 της Επιτροπής της 28ης Απριλίου 1989 για τις λεπτομέρειες σχετικά με την ενίσχυση για τον κλωστικό λίνο και την κάναβη (5), όπως τροποποιήθηκε από τον κανονισμό (ΕΟΚ) αριθ. 2176/92 (6)-

ότι πρέπει, συνεπώς, να τροποποιηθούν οι εν λόγω διατάξεις και να επεκταθεί το πεδίο εφαρμογής του πλεονεκτήματος που απορρέει από το παρόν μέτρο στους ενδιαφερομένους από την περίοδο 1991/92- ότι οι εμπορευόμενοι οι οποίοι δεν θα επωφεληθούν της αρχής της αναλογικότητας μπορούν να υποβάλλουν αίτηση ενισχύσεως πριν από καθορισμένη ημερομηνία-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1799/76 τροποποιείται ως εξής:

1. Στο άρθρο 8 παράγραφος 1, προστίθενται τα ακόλουθα εδάφια:

"Εντούτοις, εάν η δήλωση των καλλιεργουμένων εκτάσεων έχει υποβληθεί το αργότερο στις 31 Μαΐου του ιδίου έτους, χορηγούνται τα δύο τρίτα της ενισχύσεως για τους σπόρους λίνου.

Αυτό το ποσοστό της ενισχύσεως χορηγείται επίσης για το λίνο που συγκομίζεται κατά την περίοδο 1992/93 στους εμπορευομένους οι οποίοι έχουν υποβάλει τη δήλωση των εκτάσεων που έχουν σπείρει, το αργότερο στις 15 Ιουνίου 1992."

2. Στο άρθρο 9, η παράγραφος 1 δεύτερο εδάφιο αντικαθίσταται από το ακόλουθο κείμενο:

"Εντούτοις, εκτός από περίπτωση ανωτέρας βίας, εάν η αίτηση συγκομιδής υποβάλλεται:

- πριν από το τέλος του μήνα μετά από εκείνον που αναφέρεται στο προηγούμενο εδάφιο, χορηγούνται τα δύο τρίτα της ενισχύσεως για τους σπόρους λίνου ενδεχομένως μειωμένη σύμφωνα με τις διατάξεις:

α) του άρθρου 8 παράγραφος 1 τρίτο και τέταρτο εδάφιο, στην περίπτωση του ελαιούχου λίνου-

β) του άρθρου 5 παράγραφος 1 του κανονισμού (ΕΟΚ) αριθ. 1164/89, στην περίπτωση του κλωστικού λίνου,

- πριν από το τέλος του δεύτερου μήνα μετά τον εν λόγω μήνα, χορηγείται το ένα τρίτο της ενισχύσεως αυτής."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την περίοδο 1991/92, μετά από αίτηση που θα υποβληθεί πριν από την 1η Φεβρουαρίου 1993 στους εμπορευομένους οι οποίοι έχουν υποβάλει δήλωση των καλλιεργουμένων εκτάσεων το αργότερο στις 26 Ιουνίου 1991, υπό τον όρο ότι προσκομίζουν ικανοποιητικές αποδείξεις στο εν λόγω κράτος μέλος ότι έχουν συγκομίσει. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Δεκεμβρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 67 της 15. 3. 1976, σ. 29. (2) ΕΕ αριθ. L 215 της 30. 7. 1992, σ. 5. (3) ΕΕ αριθ. L 201 της 27. 7. 1976, σ. 14. (4) ΕΕ αριθ. L 195 της 14. 7. 1992, σ. 12. (5) ΕΕ αριθ. L 121 της 29. 4. 1989, σ. 4. (6) ΕΕ αριθ. L 217 της 31. 7. 1992, σ. 70.